Proiect

PARLAMENTUL REPUBLICII MOLDOVA

LEGE

pentru ratificarea Protocolului III adiţional la Convenţiile de la Geneva

din 12 august 1949 privind adoptarea emblemei distinctive suplimentare


Parlamentul adoptă prezenta lege organică.


Art.1. – Se ratifică Protocolul III adiţional la Convenţiile de la Geneva din 12 august 1949 privind adoptarea emblemei distinctive suplimentare, adoptat la Geneva la 8 decembrie 2005, cu următoarea declaraţie:

„Pînă la restabilirea deplină a integrităţii teritoriale a Republicii Moldova, prevederile Protocolului se vor aplica doar pe teritoriul controlat efectiv de autorităţile Republicii Moldova”.

Art.2. – Guvernul va întreprinde acţiunile necesare pentru realizarea prevederilor Protocolului nominalizat.

Art.3. – Ministerul Afacerilor Externe şi Integrării Europene va pregăti şi va asigura remiterea instrumentului de ratificare depozitarului Protocolului menţionat. 


Preşedintele Parlamentului

ARGUMENTAREA

necesităţii ratificării Protocolului III adiţional la Convenţiile de la Geneva din 12 august 1949 privind adoptarea unei embleme distinctive adiţionale
Aspecte generale. Emblemele crucii roşii şi semilunii roşii – sînt recunoscute ca simboluri ale protejării victimelor în conflicte armate şi cataclisme.  Însă, cu regret, aceste simboluri nu întotdeauna se folosesc cu respectul necesar. Mai mult ca atît, unele state au dubii în alegerea unei sau alteia. În scopul rezolvării problemei date, s-a luat decizia de a crea o emblemă adiţională, care ar avea acelaşi statut ca şi crucea roşie şi semiluna roşie.

În acest context, la 8 decembrie 2005 la Geneva a fost adoptat Protocolul III adiţional la Convenţiile de la Geneva din 12 august 1949 privind adoptarea unei embleme distinctive adiţionale.

Emblema adiţională, cunoscută sub denumirea de cristalul roşu, va oferi o soluţie completă şi de durată la problema emblemei. Noua emblema este formată dintr-un chenar roşu avînd forma unui pătrat aşezat pe un colţ, pe fond alb, şi este lipsită de orice conotaţie religioasă, politică sau de alta natură.

Prevederile Protocolului dat confirmă şi completează prevederile celor patru Convenţii de la Geneva din 12 august 1949 şi, în cazuri corespunzătoare, celor două Protocoale adiţionale la ele din 10 iulie 1977. 

Aspect normativ. Luînd în consideraţie că, Republica Moldova este stat parte la Convenţiile de la Geneva din 12 august 1949 şi la cele două Protocoale adiţionale, (HP nr.1318-XII, din 2 martie 1993), la 13 septembrie 2006 a fost semnat şi cel de-al treilea Protocol adiţional privind adoptarea unei embleme distinctive adiţionale.

Din punct de vedere al conţinutului, Protocolul dat corespunde prevederilor Legii nr.595-XIV din 24 septembrie 1999 privind tratatele internaţionale ale Republicii Moldova şi nu vine în contrazicere cu legislaţia naţională şi tratatele internaţionale la care Republica Moldova este parte.

Ratificarea Protocolului dat nu prevede întreprinderea unor măsuri suplimentare privind înfiinţarea unor structuri noi sau modificarea actelor legislative sau normative în vigoare sau elaborarea altor noi.

Prevederile Protocolului în cauză nu afectează relaţiile politice, economice şi militare  ale Republicii Moldova cu alte state. 


Scopul. Scopul Protocolului dat este sporirea valorii protectoare şi caracterului universal al emblemelor distinctive, precum şi soluţionarea divergenţelor apărute pe marginea alegerii şi folosirii acestora.


Aspect organizatoric. În conformitate cu prevederile art.7 al Protocolului,  statele părţi se angajează:

- să difuzeze prezentul Protocol în ţările lor, cît mai larg posibil, atît în timp de pace cît şi în timp de conflict armat; 

- să includă studiul acestuia în programele de instrucţie militară;

- să încurajeze studierea acestuia de către populaţia civilă, astfel încît acest instrument să poată fi cunoscut de forţele armate şi de populaţia civilă

Aspect financiar. Prevederile Protocolului nu impun careva cheltuieli financiare.
Aspect temporar. Prezentul Protocol va intra în vigoare la şase luni după depunerea de două instrumente de ratificare sau de aderare.
Pentru fiecare dintre părţile la Convenţiile de la Geneva care îl va ratifica sau va adera ulterior, prezentul Protocol va intra în vigoare la şase luni după depunerea de către această parte a instrumentului de ratificare sau aderare. 

În contextul celor menţionate mai sus, considerăm oportună ratificarea Protocolului III adiţional la Convenţiile de la Geneva din 12 august 1949 privind adoptarea unei embleme distinctive adiţionale, adoptat la Geneva la 8 decembrie 2005. 

Şeful Marelui Stat Major al Armatei Naţionale, 

comandant al Armatei Naţionale

general de brigadă                                                             Ion COROPCEAN

PROTOCOL III
adiţional la Convenţiile de la Geneva din 12 august 1949

 privind adoptarea unei embleme distinctive adiţionale

PREAMBUL

Înaltele Părţi Contractante,

Reafirmînd dispoziţiile Convenţiilor de la Geneva din 12 august 1949 (în special articolele 26, 38, 42 şi 44 ale Primei Convenţii de la Geneva) şi cele ale Protocoalelor Adiţionale din 8 iunie 1977 (în special articolele 18 şi 38 ale Protocolului Adiţional I şi articolul 12 al Protocolului adiţional II), cu privire la folosirea emblemelor distinctive,

Dorind să completeze dispoziţiile mai sus menţionate, astfel încît să sporească valoarea protectoare şi caracterul lor universal,

Remarcînd că acest Protocol nu îngrădeşte dreptul recunoscut Înaltelor Părţi Contractante de a continua să utilizeze emblemele pe care le folosesc în conformitate cu obligaţiile cuprinse în Convenţiile de la Geneva şi eventual în Protocoalele adiţionale,

Reamintind că obligaţia de a respecta persoanele şi obiectivele protejate prin Convenţiile de la Geneva şi Protocoalele adiţionale decurge, din protecţia pe care le-o asigură dreptul internaţional şi nu depind de folosirea emblemelor, semnelor sau semnalelor distinctive,

Subliniind faptul că emblemele distinctive nu au o semnificaţie religioasă, etnică, rasială, regională sau politică,

Insistînd asupra necesităţii de a garanta respectarea deplină al obligaţiilor cu privire la emblemele distinctive recunoscute de Convenţiile de la Geneva şi eventual de Protocoalele Adiţionale,

Reamintind că articolul 44 al Primei Convenţii de la Geneva stabileşte distincţia între folosirea în scopul protector şi folosirea în scopul indicator a emblemelor distinctive,

Reamintind între altele că Societăţile Naţionale însărcinate cu activităţi pe teritoriul altui Stat trebuie să se asigure că emblemele pe care intenţionează să le folosească în cadrul acestor activităţi pot fi utilizate în ţara unde se desfăşoară aceste activităţi şi de asemeni în ţara sau ţările de tranzit,

Recunoscînd dificultăţile pe care anumite State şi Societăţi Naţionale le pot avea în folosirea emblemelor distinctive existente,

Observînd determinarea Comitetului Internaţional al Crucii Roşii, Federaţiei Internaţionale a Societăţilor de Cruce Roşie şi Semilună Roşie şi a Mişcării Internaţionale de Cruce Roşie şi Semilună Roşie de a păstra denumirile şi emblemele lor distinctive actuale,

Au convenit cele ce urmează:

Art. 1 Respectarea şi competenţa aplicării prezentului Protocol

1. Înaltele Părţi Contractante se obligă să respecte şi să asigure respectarea prezentului Protocol în toate situaţiile.

2. Prezentul Protocol reafirmă şi completează dispoziţiile celor patru Convenţii de la Geneva din 12 august 1949 (denumite în continuare „Convenţiile de la Geneva”) şi cele ale Protocoalelor Adiţionale din 8 iunie 1977 (denumite în continuare „Protocoalele Adiţionale din 1977”), referitoare la emblemele distinctive, şi anume crucea roşie, semiluna roşie, leul şi soarele roşu, precum şi aplicarea lor pe viitor în aceleaşi situaţii cu cele în care se face referinţă în aceste dispoziţii.

Art. 2 Emblemele distinctive

1. Prezentul Protocol recunoaşte o emblemă distinctivă adiţională, pe lîngă emblemele distinctive prevăzute de Convenţiile de la Geneva şi cu aceleaşi scopuri. Emblemele distinctive au acelaşi statut.

2. Această  emblemă distinctivă este formată dintr-un cadru roşu, în formă de pătrat aşezat în colţ, pe un fundal alb şi este conform reprezentării din Anexa la prezentul Protocol. În Protocol se face referire la această emblemă distinctivă ca „emblema celui de-al Treilea Protocol”.

3. Condiţiile folosirii şi respectării emblemei celui de-al Treilea Protocol sînt identice cu cele ale emblemelor distinctive stabilite de Convenţiile de la Geneva şi eventual de Protocoalele Adiţionale din 1977.

4. Serviciile medicale şi personalul religios al forţelor armate ale Înaltelor Părţi Contractante vor putea, fără a renunţa la emblemele lor actuale, să folosească temporar orice emblemă distinctivă menţionată în paragraful 1 al prezentului articol, şi această utilizare este în măsură să le sporească protecţia.

Art. 3 Folosirea în scop indicator a emblemei celui de-al Treilea Protocol

1. Societăţile Naţionale ale Înaltelor Părţi Contractante, care vor decide să folosească emblema celui de-al Treilea Protocol vor putea, dacă vor folosi această emblemă în conformitate cu legislaţia naţională relevantă, să aleagă încorporarea în aceasta, în scop indicator, a:

a) unei embleme distinctive recunoscute de Convenţiile de la Geneva sau o combinare a acestor embleme, sau

b) o altă emblemă pe care o Înaltă Parte Contractantă o foloseşte efectiv şi care a fost comunicată celorlalte Înalte Parţi Contractante şi Comitetului Internaţional al Crucii Roşii, prin intermediul depozitarului, înainte de adoptarea prezentului Protocol.

Încorporarea va fi realizată conform imaginii din Anexa prezentului Protocol.

2. O Societate Naţională care alege să încorporeze în interiorul emblemei celui de-al Treilea Protocol, o altă emblemă, conform paragrafului 1 din prezentul Protocol, poate, în conformitate cu legislaţia naţională, să folosească denumirea acestei embleme şi să o expună pe teritoriul său naţional.

3. Societăţile Naţionale pot, în conformitate cu legislaţia naţională, în situaţii excepţionale şi pentru a-şi uşura munca, să folosească temporar emblema distinctivă menţionată la articolul 2 din prezentul Protocol.

4. Prezentul articol nu afectează statutul legal al emblemelor distinctive recunoscute prin Convenţiile de la Geneva şi prezentul Protocol; el nu modifică statutul legal al nici unei embleme specifice dacă aceasta este încorporată cu titlu indicator, conform paragrafului 1 din prezentul articol.

Art. 4 Comitetul Internaţional al Crucii Roşii şi Federaţia Internaţională a Societăţilor de Cruce Roşie şi Semilună Roşie

Comitetul Internaţional al Crucii Roşii şi Federaţia Internaţională a  Societăţilor de Cruce Roşie şi Semilună Roşie, precum şi personalul lor autorizat, pot să folosească în situaţii excepţionale şi pentru a-şi facilita activitatea, emblema distinctivă menţionată în art. 2 al prezentului Protocol.

     
Art. 5 Misiuni îndeplinite sub auspiciile Naţiunilor Unite


Serviciile medicale şi personalul religios participant la misiuni sub egida Naţiunilor Unite, pot, cu acordul statelor participante, să folosească una dintre emblemele menţionate în articolele 1 şi 2.

     
Art. 6 Prevenirea şi reprimarea abuzurilor

1. Prevederile Convenţiilor de la Geneva şi eventual ale Protocoalelor Adiţionale din 1977, care reglementează prevenirea şi reprimarea folosirii abuzive a emblemelor distinctive se vor aplica în aceeaşi măsură şi emblemei celui de-al Treilea Protocol.

În mod deosebit, Înaltele Părţi Contractante vor lua, în toate situaţiile, măsurile necesare pentru prevenirea şi reprimarea oricărui abuz în folosirea emblemelor distinctive menţionate în articolele 1 şi 2 precum şi a denumirii lor, inclusiv împotriva utilizării perfide a unor semne sau denumiri în scopul imitării acestora.

2.  În pofida prevederilor paragrafului 1 al prezentului articol, Înaltele Părţi Contractante, pot să autorizeze folosirile anterioare ale emblemei celui de-al Treilea Protocol, sau a oricărui semn constînd într-o imitaţie a acestuia. Continuarea folosirii lor, poate fi făcută cu condiţia ca această utilizare să nu urmărească, în timpul conflictului armat să confere protecţia Convenţiilor de la Geneva şi eventual a Protocoalelor Adiţionale din 1977 iar drepturile unei asemenea folosiri să fi fost dobîndite înainte de adoptarea prezentului Protocol.

      
Art. 7 Difuzarea

Înaltele Părţi Contractante se angajează să difuzeze prezentul Protocol în ţările lor, cît mai larg posibil, atît în timp de pace cît şi în timp de conflict armat, şi mai ales, să includă studiul acestuia în programele de instrucţie militară şi să încurajeze studierea acestuia de către populaţia civilă, astfel încît acest instrument să poată fi cunoscut de forţele armate şi de populaţia civilă.

      
Art. 8 Semnarea


Prezentul Protocol va fi deschis spre semnare Părţilor la Convenţiile de la Geneva din ziua adoptării lui şi va rămîne deschis pentru o perioadă de 12 luni.

Art. 9 Ratificarea


Prezentul Protocol va fi ratificat cît mai curînd posibil. Instrumentele de ratificare vor fi depuse la Consiliul federal elveţian, depozitarul Convenţiilor şi al Protocoalelor Adiţionale din 1977.

      
Art. 10 Aderarea


Prezentul Protocol va fi deschis aderării oricărei Părţi la Convenţiile de la Geneva, care nu l-a semnat. Instrumentele de aderare vor fi depuse la depozitar.

      
Art. 11 Intrarea în vigoare

1. Prezentul Protocol va intra în vigoare la 6 luni după depunerea a cel puţin 2 instrumente de ratificare sau de aderare.

2. Pentru fiecare din Părţile la Convenţiile de la Geneva care îl va ratifica sau va adera ulterior, prezentul Protocol, va intra în vigoare la 6 luni de la depunerea de către această Parte a instrumentului de ratificare sau de aderare.

Art. 12 Raporturi convenţionale după intrarea în vigoare a acestui Protocol

1. Deoarece Părţile la Convenţiile de la Geneva sînt totodată Părţi la prezentul Protocol, Convenţiile se vor aplica aşa cum ele vor fi completate de prezentul Protocol.

2. Dacă una dintre Părţile la conflict nu este legată de prezentul Protocol, Părţile la acesta vor rămîne totuşi legate de el în raporturile reciproce. Mai mult, ele vor fi legate prin prezentul Protocol faţă de menţionata Parte, dacă aceasta din urmă îl acceptă şi îi aplică dispoziţiile.

 
Art. 13 Amendamente 

1. Oricare dintre Înaltele Părţi Contractante poate propune amendamente la prezentul Protocol. Textul oricărui proiect de amendament va fi comunicat depozitarului, care, după consultarea tuturor Înaltelor Părţi Contractante, a Comitetului Internaţional al Crucii Roşii şi a Federaţiei Internaţionale a Societăţilor de Cruce Roşie şi Semilună Roşie, va decide dacă se impune organizarea unei conferinţe pentru a examina amendamentele propuse.

2. Depozitarul va invita la această conferinţă toate Înaltele Părţi Contractante precum şi Părţile la Convenţiile de la Geneva, indiferent dacă au semnat sau nu acest protocol.

  
Art. 14 Denunţarea

1. În cazul în care o Înaltă Parte Contractantă va denunţa prezentul Protocol, denunţarea nu va produce efecte decît la un an după primirea instrumentului de denunţare. Totuşi, dacă la expirarea acestui an, Partea denunţătoare se găseşte în stare de conflict armat sau de ocupaţie, denunţarea nu va produce nici un efect înainte de terminarea conflictului armat sau a stării de ocupaţie.

2. Denunţarea va fi notificată în scris depozitarului, care va informa toate Înaltele Părţi Contractante.

3. Denunţarea nu va avea efect decît faţă de Partea denunţătoare.

4. Nici o denunţare notificată în baza paragrafului 1 nu va avea efect asupra obligaţiilor deja asumate ca urmare a conflictului armat sau a stării de ocupaţie, în baza prezentului Protocol, de către Partea denunţătoare, pentru orice act comis înainte ca amintita denunţare să devină efectivă.

 
Art. 15 Notificări

Depozitarul va informa Înaltele Părţi Contractante, precum şi Părţile la Convenţiile de la Geneva, indiferent dacă au semnat sau nu acest Protocol, despre:

a) semnăturile puse pe prezentul Protocol, instrumentele de ratificare şi de aderare depuse în conformitate cu articolele 8, 9 şi 10;

b) data intrării în vigoare a acestui Protocol în conformitate cu articolul 11, nu mai departe de 10 zile de la intrarea în vigoare;

c) comunicările primite în conformitate cu  articolul 13;

d) denunţările notificate în conformitate cu articolul 14.


Art. 16 Înregistrarea

1. După intrarea în vigoare, depozitarul va transmite prezentul Protocol la Secretariatul Naţiunilor Unite pentru înregistrare şi publicare, în conformitate cu articolul 102 al Cartei Naţiunilor Unite.

2. De asemenea, depozitarul va informa Secretariatul Naţiunilor Unite despre toate ratificările, aderările şi denunţările pe care le va primi referitoare la prezentul Protocol.

Art. 17 Texte autentice

Originalul prezentului Protocol, ale cărui texte în arabă, chineză, engleză, franceză, rusă şi spaniolă, sînt deopotrivă autentice, va fi depus la Consiliul Federal elveţian, care va transmite copii certificate conforme tuturor Părţilor la Convenţiile de la Geneva.

ANEXĂ

EMBLEMA CELUI DE-AL TREILEA PROTOCOL
(Articolul 2, paragraful 2 şi Articolul 3, paragraful 1)

Art. 1 Emblema celui de-al Treilea Protocol 

Art. 2 Folosirea în scop indicator a emblemei celui de-al Treilea Protocol

                                           Încorporarea semnelor distinctive 

                                   (conform art.3, paragraful 1)

